Teie: 04.06.2026  	
Sotsiaalministeerium	
	
 	Meie: 05.06.2026 nr 1-12/601 - 2	

	

Austatud minister	

Täname Teid pöördumise eest ning kinnitame, et naiste ja vastsündinute ravi järjepidevus, kvaliteet ja ohutus on nii haigla kui ka linna kui omaniku jaoks esmatähtsad.
Tallinna linn on omanikuna küsinud haigla juhatuselt olukorra kohta selgitusi ning saanud ülevaate nii töötajate avalikus pöördumises tõstatatud teemadest, haigla töökorraldusest, patsiendiohutuse käsitlusest kui ka juhatuse poolt juba kavandatud tegevustest. Linn peab oluliseks, et esitatud informatsiooni  käsitletaks faktipõhiselt ja tasakaalukalt. 
Oluline on rõhutada, et avalikus ruumis esitatud käsitlus ei anna paratamatult täielikku pilti suure raviasutuse sisemistest juhtimis-, töökorraldus- ja patsiendiohutuse protsessidest. Osa küsimustest on seotud konkreetsete menetlustega, mille üksikasju ei ole võimalik ega kohane avalikus kirjavahetuses kommenteerida. Samas kinnitame, et linn ootab haigla juhtkonnalt operatiivset tegutsemist  kooskõlas kehtivate õigusaktide, haiglasiseste juhendite ja hea juhtimistavaga.
1. Kiired sammud riskide hindamiseks ja maandamiseks
Tallinna linn on palunud Lääne-Tallinna Keskhaigla juhatusel esitada omanikule ülevaate naistekliiniku töökorralduse, personali olukorra, patsiendiohutuse süsteemi ja kliinilise järjepidevuse kohta. Juhatus on kinnitanud, et erakorraline sünnitusabi ja günekoloogiline abi on tagatud ning et võimalikud töökorralduslikud pingekohad on haigla juhtkonna tähelepanu all.
Linn peab oluliseks, et haigla juhatus jätkaks regulaarset olukorra hindamist ning annaks omanikule vajadusel täiendavat teavet nende riskide kohta, mis võivad mõjutada raviteenuse kättesaadavust, kvaliteeti või patsiendiohutust. Samuti peab linn oluliseks avatud suhtlust töötajatega, et erialaspetsialistide tähelepanekud jõuaksid juhtimisotsustesse korrektsel ja süsteemsel viisil.
2. Sünnitusabi ja erakorralise günekoloogia kaetus spetsialistidega
Haigla juhatus on kinnitanud, et erakorraline sünnitusabi ja günekoloogiline abi on tagatud. Haigla juhtkond on teadvustanud anestesioloogilise ressursi pingelisust, mis ei ole üksnes naistekliiniku, vaid haiglaülese töökorralduse küsimus.
Anestesioloogide töökorraldus kuulub haiglas vastava kliiniku vastutusalasse ning juhatus tegeleb selle ressursi planeerimisega tervikuna. Erakorraline abi on prioriteetselt tagatud, vajadusel tehakse plaanilises töös töökorralduslikke kohandusi. Linn ootab, et juhatus tegeleks operatiivselt  täiendavate anestesioloogide värbamisega. 
3. Sõltumatu hinnangu vajadus
Tallinna linn peab oluliseks, et keerulistes olukordades oleksid otsused kontrollitavad, põhjendatud ja faktidele tuginevad. Seetõttu on linna seisukoht,  et vajadusel kaasatakse antud juhtumi puhul täiendava sõltumatu eksperthinnangu saamiseks pädev asutus patsiendiohutuse küsimustes.

4. Töötajate hoidmine haiglate ühendamise protsessis
Tallinna linn mõistab, et haiglate ühendamise ettevalmistamine tekitab töötajates küsimusi ja ebakindlust. Selliste muutuste puhul on kommunikatsioonil ja kaasamisel väga suur roll. Samas on oluline eristada reaalseid otsuseid, mida ei ole veel tehtud, ning spekulatsioone, mis võivad suurendada ebakindlust.
Lääne-Tallinna Keskhaigla ja Ida-Tallinna Keskhaigla ühendamise protsess on ettevalmistavas etapis ning lõplikke otsuseid kliiniliste teenuste paiknemise, struktuuri või erialade ümberkorraldamise kohta ei ole tehtud. Linna eesmärk ei ole nõrgestada toimivaid ravimeeskondi, vaid vastupidi, tugevdada Tallinna haiglavõrku, parandada koostööd, vähendada dubleerimist seal, kus see on mõistlik, ning luua pikaajaliselt tugevam ravikorraldus.
Linn peab oluliseks, et Tallinna Haigla on moodustanud valdkondlikke töörühmi, kuhu on kutsutud haiglate erinevate kliinikute esindajaid. Edasises protsessis jätkub erialaspetsialiste sisuline kaasamine vastavalt valdkondadele ja teemadele. 
5. Tallinna linna pikaajaline nägemus naiste- ja lasteravi korraldusest Põhja-Eestis
Tallinna linna vaade on, et Põhja-Eestis peab olema tugev, kvaliteetne ja jätkusuutlik naiste ja laste ravi korraldus. See tähendab nii sünnitusabi, günekoloogia, vastsündinute ravi kui ka teiste seotud erialade toimivat koostööd.
Haiglate konsolideerimise laiem eesmärk on luua paremini koordineeritud tervishoiuvõrgustik, kus patsient saab õige abi õigel ajal ning kus keerukamate juhtumite käsitlemiseks on olemas piisav professionaalne kompetents, tugiteenused ja ravimeeskondade koostöö. Konsolideerimine ei ole eesmärk iseeneses. Selle mõte on tugevdada ravikvaliteeti, patsiendiohutust, personali arenguvõimalusi ja tervishoiusüsteemi pikaajalist toimekindlust.
Vastutustundlikult juhitud konsolideerimine loob paremad eeldused tugeva kliinilise keskuse arenguks, kaasaegseks töökorralduseks ja erialade vaheliseks koostööks.
Kokkuvõte
Tervishoiu valdkonna eest vastutava abilinnapeana kinnitan, et linn ei tee haiglatele järeleandmisi ega allahindlust, mis on seotud patsiendiohutuse ja toimepidevusega. Juhatused peavad tagama, et kõik kliinikute juhid ja meedikud lähtuvad kehtestatud regulatsioonidest ning igale juhtumile reageeritakse täie tõsidusega. 
Lääne-Tallinna Keskhaigla juhatus on kinnitanud, et aktiivselt tegeletakse anestesioloogide värbamisega, et võimalik toimepidevuse risk oleks maandatud. 	

Lugupidamisega	

	
	
(allkirjastatud digitaalselt)	
Riina Solman	
abilinnapea